text: Unge vil gerne på teknisk gymnasium
  30 marts 2012 kl. 12.41
  Nye tal for ansøgningerne til gymnasierne viser, at teknisk gymnasium er populært blandt de unge.
  Flere unge har søgt ind på et teknisk gymnasium efter sommerferien, mens ansøgertallet til almene gymnasier og handelsgymnasier er stabilt. Det viser de nye tal for søgningen til de gymnasiale uddannelser i 2012 i Region Syddanmark.
  Trods et generelt fald i antallet af 16-årige i regionen er der en stigning af ansøgere til især de tekniske gymnasier - nemlig med to pct. i forhold til sidste år.
  Det glæder Lasse Krull (K), formand for regionens Udvalg for Regional Udvikling. 
  - Det er positivt, at unge syddanskere viser interesse for de tekniske gymnasiale uddannelser. I Regional Udviklingsplan lægger vi op til, at mange af fremtidens syddanske arbejdspladser findes inden for natur, teknik og sundhed, og det er helt nødvendigt, at talentmassen vokser, siger Lasse Krull (K).
  